CELEX: 32017D2303
Language: hr
Date: 2017-12-12 00:00:00
Title: Odluka Vijeća (ZVSP) 2017/2303 od 12. prosinca 2017. u potpori daljnjoj provedbi Rezolucije Vijeća sigurnosti UN-a 2118 (2013) i Odluci Izvršnog vijeća Organizacije za zabranu kemijskog oružja (OPCW) EC-M-33/DEC.1 o uništenju sirijskog kemijskog oružja u okviru provedbe Strategije EU-a za sprečavanje širenja oružja za masovno uništenje

13.12.2017   
            
            
               HR
            
            
               Službeni list Europske unije
            
            
               L 329/55
            
         ODLUKA VIJEĆA (ZVSP) 2017/2303
   od 12. prosinca 2017.
   u potpori daljnjoj provedbi Rezolucije Vijeća sigurnosti UN-a 2118 (2013) i Odluci Izvršnog vijeća Organizacije za zabranu kemijskog oružja (OPCW) EC-M-33/DEC.1 o uništenju sirijskog kemijskog oružja u okviru provedbe Strategije EU-a za sprečavanje širenja oružja za masovno uništenje
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:
   
               (1)
            
            
               Izvršno vijeće Organizacije za zabranu kemijskog oružja (OPCW) donijelo je 27. rujna 2013. odluku o uništavanju sirijskog kemijskog oružja („EC-M-33/DEC.1”).
            
         
               (2)
            
            
               Vijeće sigurnosti Ujedinjenih naroda usvojilo je 27. rujna 2013. Rezoluciju („RVSUN”) 2118 (2013) kojom se podržava Odluka EC-M-33/DEC.1.
            
         
               (3)
            
            
               Europsko vijeće donijelo je 12. prosinca 2003. Strategiju EU-a za sprečavanje širenja oružja za masovno uništenje („Strategija”) u kojoj se ističe ključna uloga Konvencije o zabrani razvijanja, proizvodnje, gomilanja i korištenja kemijskog oružja i o njegovu uništenju i OPCW-a u stvaranju svijeta bez kemijskog oružja.
            
         
               (4)
            
            
               Unija aktivno provodi Strategiju i primjenjuje mjere navedene u njezinu poglavlju III., osobito oslobađanjem financijskih sredstava u potpori određenim projektima koje provode multilateralne institucije kao što je OPCW.
            
         
               (5)
            
            
               Vijeće je 9. prosinca 2013. donijelo Odluku 2013/726/ZVSP (1), kojom se podržava pružanje proizvoda za praćenje stanja povezanih sa sigurnošću zajedničke misije OPCW-a i UN-a za uklanjanje sirijskog kemijskog oružja, putem isporuke OPCW-u satelitskih snimaka i povezanih informacijskih proizvoda Satelitskog centra Europske unije (Satcen). Odluka 2013/726/ZVSP prestala je važiti 30. rujna 2015.
            
         
               (6)
            
            
               Vijeće je 30. studenoga 2015. donijelo Odluku (ZVSP) 2015/2215 (2) u potpori zajedničkom istražnom mehanizmu OPCW-a i UN-a uspostavljenog na temelju RVSUN-a 2235 (2015).
            
         
               (7)
            
            
               Tehničko tajništvo OPCW-a zatražilo je 10. srpnja 2017. da Unija ponovno dostavlja proizvode satelitskih snimanja u korist operacija OPCW-a u Siriji. Prema OPCW-u ta se usluga pokazala izrazito korisnom za razmještanje misije za utvrđivanje činjenica („FFM”) i drugih timova u Siriji, poput tima za procjenu deklaracija, u pogledu sigurnosti osoblja i dobrog provođenja misija.
            
         
               (8)
            
            
               Unija snažno i dosljedno podupire OPCW u provedbi njegova mandata. U izjavi Unije od 7. travnja 2017. navodi se da će Unija nastaviti podupirati napore i rad OPCW-a, osobito u Siriji, uključujući misiju za utvrđivanje činjenica i zajednički istražni mehanizam OPCW-a i UN-a, s obzirom na istrage o upotrebi kemijskog oružja.
            
         
               (9)
            
            
               Tehničku provedbu ove Odluke trebalo bi povjeriti OPCW-u. Projekti koje podupire Unija mogu se financirati samo dobrovoljnim doprinosima Tehničkom tajništvu OPCW-a. Takvi doprinosi, koje Unija treba osigurati, bit će ključni jer će OPCW-u omogućiti da nastavi ispunjavati zadaće kako je naznačeno u relevantnim odlukama Izvršnog vijeća OPCW-a i u RVSUN-u 2118 (2013).
            
         
               (10)
            
            
               Nadzor nad ispravnim izvršenjem financijskog doprinosa Unije trebalo bi povjeriti Komisiji,
            
         DONIJELO JE OVU ODLUKU:
   Članak 1.
   1.   Unija podupire aktivnosti OPCW-a svojim doprinosom troškovima povezanima s inspekcijom i provjerom uništenja sirijskog kemijskog oružja, kao i troškovima povezanima s aktivnostima kojima se nadopunjuju osnovne obvezne zadaće u potpori RVSUN-u 2118 (2013) i Odluci EC-M-33/DEC.1 te naknadnim povezanim rezolucijama i odlukama.
   2.   Projekt koji se ovom Odlukom podržava jest pružanje proizvoda za praćenje stanja povezanih sa sigurnošću misije za utvrđivanje činjenica, uključujući stanje cestovne mreže, putem isporuke proizvoda satelitskih snimanja Satcena OPCW-u.
   Detaljan opis projekta naveden je u Prilogu.
   Članak 2.
   1.   Visoki predstavnik Unije za vanjske poslove i sigurnosnu politiku („VP”) odgovoran je za provedbu ove Odluke.
   2.   Tehnička provedba projekta iz članka 1. stavka 2. povjerava se OPCW-u. OPCW tu zadaću obavlja pod odgovornošću VP-a. U tu svrhu VP sklapa potrebne dogovore s OPCW-om.
   Članak 3.
   1.   Financijski referentni iznos za provedbu projekta iz članka 1. stavka 2. iznosi 1 003 717,00 EUR.
   2.   Rashodima koji se financiraju iznosom utvrđenim u stavku 1. upravlja se u skladu s postupcima i pravilima koja se primjenjuju na proračun Unije.
   3.   Komisija nadzire ispravnost upravljanja rashodima iz stavka 1. U tu svrhu Komisija sklapa sporazum o financiranju s OPCW-om. Sporazumom o financiranju propisuje se da OPCW treba osigurati vidljivost doprinosa Unije u skladu s njegovom veličinom.
   4.   Komisija nastoji sklopiti sporazum o financiranju iz stavka 3. u najkraćem mogućem roku nakon stupanja na snagu ove Odluke. Ona obavješćuje Vijeće o svim poteškoćama u tom procesu i o datumu sklapanja sporazuma o financiranju.
   Članak 4.
   1.   VP izvješćuje Vijeće o provedbi ove Odluke na osnovi redovitih izvješća koje priprema OPCW. Ta izvješća predstavljaju osnovu za evaluaciju koju provodi Vijeće.
   2.   Komisija dostavlja Vijeću informacije o financijskim aspektima provedbe projekta iz članka 1. stavka 2.
   Članak 5.
   1.   Ova Odluka stupa na snagu na dan donošenja.
   2.   Ova Odluka prestaje važiti 12 mjeseci nakon dana sklapanja sporazuma o financiranju između Komisije i OPCW-a iz članka 3 stavka 3. ili prestaje važiti šest mjeseci nakon stupanja na snagu ako se do tada ne sklopi taj sporazum o financiranju.
   
      Sastavljeno u Bruxellesu 12. prosinac 2017.
      
         
            Za Vijeće
         
         
            Predsjednik
         
         S. MIKSER
      
   
   
      (1)  Odluka Vijeća 2013/726/ZVSP od 9. prosinca 2013. u potporu RVSUN-a 2118 (2013) i Odluke Izvršnog vijeća OPCW-a EC-M-33/Dec 1 u okviru provedbe Strategije EU-a za sprečavanje širenja oružja za masovno uništenje (SL L 329, 10.12.2013., str. 41.).
   
      (2)  Odluka Vijeća (ZVSP) 2015/2215 od 30. studenoga 2015. u potporu RVSUN-u 2235 (2015), o uspostavi zajedničkog istražnog mehanizma OPCW-a i UN-a radi identifikacije počinitelja kemijskih napada u Sirijskoj Arapskoj Republici (SL L 314, 1.12.2015., str. 51.).
   
      PRILOG
      1.   Kontekst
      Slijedom navoda o uporabi kemijskog oružja u području Ghoute u okolici Damaska u kolovozu 2013., diplomatskim naporima za uklanjanje programa kemijskog oružja Sirijske Arapske Republike izrađen je Okvir za uklanjanje sirijskog kemijskog oružja od 14. rujna 2013. o kojem su dogovor postigli Ruska Federacija i Sjedinjene Američke Države.
      Izvršno vijeće Organizacije za zabranu kemijskog oružja (OPCW) donijelo je 27. rujna 2013. povijesnu Odluku o uništenju sirijskog kemijskog oružja („EC-M-33/DEC.1”), kojom se utvrđuje ubrzan program za postizanje uklanjanja sirijskog kemijskog oružja. Sirija je 14. listopada 2013. službeno postala država stranka Konvencije o zabrani razvijanja, proizvodnje, gomilanja i korištenja kemijskog oružja i o njegovu uništenju. Zajednička misija OPCW-a i UN-a za uklanjanje sirijskog kemijskog oružja („Zajednička misija”) službeno je uspostavljena 16. listopada 2013., a njezin je glavni zadatak nadgledanje pravodobnog uklanjanja sirijskog programa kemijskog naoružanja na najsigurniji mogući način. Unija je doprinijela iznosom od 12 milijuna EUR posebno uspostavljenom Posebnom fondu OPCW-a za Siriju radi financiranja aktivnosti za potpuno uništenje sirijskih zaliha kemijskog materijala.
      Zahvaljujući Zajedničkoj misiji, a u suradnji sa sirijskom vladom, do kolovoza 2014. sve kemijsko oružje koje je Sirija deklarirala uklonjeno je i uništeno izvan sirijskog državnog područja. Mandat Zajedničke misije dovršen je, a njezine su operacije zaključene 30. rujna 2014. Međutim, unatoč tim naporima, i dalje se prijavljuje navodna uporaba kemijskog oružja u Siriji i OPCW je zadržao svoje preostale aktivnosti inspekcija i provjera.
      Glavni direktor OPCW-a uspostavio je 29. travnja 2014. misiju OPCW-a za utvrđivanje činjenica čiji je mandat utvrditi činjenice u vezi s navodima o uporabi u neprijateljske svrhe otrovnih kemikalija u Sirijskoj Arapskoj Republici. Misijom za utvrđivanje činjenica podupire se zajednički istražni mehanizam uspostavljen Rezolucijom Vijeća sigurnosti UN-a („RVSUN”) 2235 (2015) za utvrđivanje počinitelja, organizatora, sponzora ili onih koji su na neki drugi način bili uključeni u uporabu kemikalija kao oružja u Sirijskoj Arapskoj Republici. Budući da su bila postavljena pitanja o tome je li deklaracija Sirije OPCW-u o njezinu programu kemijskog oružja potpuna i točna, glavni direktor OPCW-a istodobno je osnovao tim stručnjaka, poznat pod nazivom tim za procjenu deklaracije, kako bi se relevantna sirijska tijela angažirala na rješavanju utvrđenih nedostataka i nedosljednosti u sirijskoj deklaraciji. Tim za procjenu deklaracije i misija za utvrđivanje činjenica i dalje su aktivni. Misije OPCW-a u Siriji nastavljaju se jer se nastavljaju prijave incidenata s navodnom uporabom kemijskog oružja, te će misijama prije razmještanja timova biti potrebna podrška u obliku snimki radi stvaranja vizualne slike stanja i procjena sigurnosti.
      U okviru Strategije EU-a za sprečavanje širenja oružja za masovno uništenje, Unija pružila je potporu misijama OPCW-a u Siriji putem Odluke Vijeća 2013/726/ZVSP u potpori RVSUN-a 2118 (2013) i Odluci EC-M-33/DEC.1. Odlukom 2013/726/ZVSP podupire se pružanje proizvoda za praćenje stanja povezanih sa sigurnošću Zajedničke misije OPCW-a i UN-a, uključujući stanje cestovne mreže, putem isporuke proizvoda satelitskih snimanja Satelitskog centra Europske unije (Satcen) OPCW-u.' Satcen je do 30. rujna 2015. OPCW-u pružao potporu u obliku satelitskih snimanja. Ta se usluga pokazala izrazito korisnom za razmještanje misije za utvrđivanje činjenica i drugih timova u Siriji (primjerice, tima za procjenu deklaracija) u pogledu sigurnosti osoblja i dobrog provođenja misija.
      OPCW je 10. srpnja 2017. zatražio ponovno pružanje satelitskih snimanja Unije kao daljnji korak u pogledu Odluke 2013/726/ZVSP.
      2.   Opći ciljevi projekta
      Opći je cilj projekta potpora misijama OPCW-a koje se odnose na Sirijsku Arapsku Republiku, uključujući misiju za utvrđivanje činjenica i tim za provjeru deklaracije.
      Posebni su ciljevi projekta sljedeći:
      
                  —
               
               
                  procjena stanja cestovne mreže, posebice kako bi se utvrdile lokacije prepreka na cesti i područja s otežanim cestovnim kretanjem,
               
            
                  —
               
               
                  provjera točnosti sirijskih izvješća OPCW-u,
               
            
                  —
               
               
                  procjena objekata i okružja lokacija,
               
            
                  —
               
               
                  podizanje razine osviještenosti o stanju na terenu u pogledu sigurnosti misije na terenu i stalne misije razmještenih u Sirijskoj Arapskoj Republici i u pogledu lokacija koje treba posjetiti, odnosno koje trebaju biti predmet inspekcija.
               
            3.   Opis aktivnosti
      
         Ad-hoc davanje zadaća Satcen-u u skladu s Odlukom Vijeća 2014/401/ZVSP, u okviru područja interesa (AOI) (lokacije od interesa unutar suverene države Sirije) i u okviru mandata ESVD-a u što su uključeni povezano upravljanje i izvješćivanje, u pogledu sljedećeg:
      
                  —
               
               
                  proizvodi i usluge u području obavještajnih podataka iz snimaka (IMINT) i geoprostornih obavještajnih podataka (GEOINT), kako je opisano u portfelju proizvoda i usluga Satcenaa (1), u svrhu odgovora na krizu, procjene stanja, podrobne analize, planiranja djelovanja u nepredvidivim situacijama i kartografiranja, kao što su:
                  
                              —
                           
                           
                              izvješćâ o prvom utisku (FIR) kao odgovor na krizne situacije
                           
                        
                              —
                           
                           
                              informativne obavijesti (BN) o lokaciji od interesa (LOI) (2)
                              
                           
                        
                              —
                           
                           
                              izvješćâ (R) o lokacijama od interesa uz potporu opisnog teksta, kolateralnih informacija, vektorskih informacija, izvorâ te jedne ili više slika koje opisuju predmet/objekt i njegovo okruženje
                           
                        
                              —
                           
                           
                              dosjei (D) koji sadržavaju dokumente s obavještajnim izvješćima o složenijim područjima koja čine lokacije od interesa
                           
                        
                              —
                           
                           
                              studije o izvodljivosti (FS) potrebne za predprocjenu proizvoda
                           
                        
                              —
                           
                           
                              paket potpore za nepredvidive situacije (GCSP), usmjeren na evakuacijske aktivnosti uz korištenje satelitskih snimaka, kolateralnih izvora i ako je moguće informacija s terena kao primarnih unosa
                           
                        
                              —
                           
                           
                              kartografske vizualizacije (IM) s poveznicama kojima se pružaju relevantne i ažurirane tematske informacije o posebnim lokacijama od interesa
                           
                        
                              —
                           
                           
                              digitalne ortofoto karte (OM) s koordinatnom mrežom i satelitskom snimkom posebne lokacije od interesa
                           
                        
                              —
                           
                           
                              karte grada (CM) s potpunim osnovnim slojem informacija o gradu u detaljnom mjerilu
                           
                        
                              —
                           
                           
                              zbirke karata (MB) koje su rezultat analitičkih tehnika geografskih informacijskih sustava (GIS), terenskih analiza, lociranja usluga u gradskim područjima itd.
                           
                        
                              —
                           
                           
                              kartografija (MC) kojom se osigurava potpuni osnovni sloj informacija o velikim područjima;
                           
                        
            
                  —
               
               
                  potpora osoblju terenske misije OPCW-a: proizvodi proizašli iz snimanja za planirane rute (npr. proizvodi analiza ruta kojima se procjenjuje stanje cestovne mreže);
               
            
                  —
               
               
                  osposobljavanje osoblja OPCW-a u prostorijama Satcena: tehničko osposobljavanje vezano za geoprostorne obavještajne podatke (GEOINT), osposobljavanje za uporabu softvera ArcGIS te osposobljavanje za iskorištavanje obavještajnih podataka iz snimaka (IMINT). Može se razmotriti osposobljavanje u prostorijama OPCW-a ako se to smatra izvedivim.
               
            Pružit će se potpora Satcenu osiguravanjem do najviše pet izvješća o prvom utisku tjedno (ili istovrijednim naporom (3)) za vrijeme cjelokupnog trajanja projekta kako je navedeno u točki 8.
      4.   Očekivani rezultati
      Očekivani rezultati projekta jesu kako slijedi:
      
                  —
               
               
                  procijenjeno stanje cestovne mreže, posebice utvrđene lokacije prepreka na cestama i utvrđena područja s otežanim cestovnim kretanjem;
               
            
                  —
               
               
                  pojačana cestovna sigurnost za razmještene timove za inspekcije i provjere;
               
            
                  —
               
               
                  provjerena sirijska izvješća;
               
            
                  —
               
               
                  ocijenjeni objekti i okružja lokacija;
               
            
                  —
               
               
                  pojačano praćenje stanja pruženo razmještenim timovima za inspekcije i provjere;
               
            
                  —
               
               
                  osigurana potpora timu za procjenu deklaracije i misiji za utvrđivanje činjenica;
               
            
                  —
               
               
                  povećana sposobnost za procjenu specifičnih objekata i okružja lokacija;
               
            
                  —
               
               
                  ojačani kapacitet osoblja OPCW-a za iskorištavanje proizvoda snimanja, upravljanje bazom podataka snimaka i uporabu softvera ArcGIS radi izrade specifičnih proizvoda za OPCW koji su rezultat analize satelitskih snimanja.
               
            5.   Korisnici projekta
      OPCW će imati korist od tog projekta za stvaranje vizualne slike stanja i sigurnosnu procjenu prije razmještanja timova u Siriju.
      Zajednički istražni mehanizam OPCW-a i UN-a također će imati koristi od tog projekta jer se oslanja na rad misije za utvrđivanje činjenica.
      6.   Tim za provedbu projekta
      OPCW će provesti projekt u suradnji sa Satcenom, čije sjedište je u Torrejon de Ardozu u Španjolskoj.
      Tim za provedbu projekta sastojati će se od ključnog službenika OPCW-a i projektnog službenika Satcena. Tim za provedbu projekta bit će odgovoran za upravljanje cijelim ciklusom projekta, uključujući i za uspostavu pravnog i upravljačkog okvira te okvira za praćenje i provjere, za učinkovito ostvarivanje rezultata projekta i izvješćivanje.
      7.   Vidljivost Unije
      Vidljivost financiranja Unije na događajima ili sastancima OPCW-a: financijska potpora Unije bit će prepoznata u izvješćima glavnog direktora OPCW-a i Izvršnoga vijeća koja se odnose na navedene aktivnosti. Na svoj dokumentaciji projekta bit će prikazana zastava Unije. Ako bi se takvim prikazom moglo ugroziti povlastice i imunitet OPCW-a ili sigurnost osoblja OPCW-a ili krajnjih korisnika, dogovorit će se odgovarajući alternativni aranžmani.
      8.   Procijenjeno trajanje
      Predviđa se da će projekt trajati 12 mjeseci.
      9.   Upravljački odbor
      Upravljački odbor za ovaj projekt sastojat će se od predstavnika ESVD-a, OPCW-a i Satcena. Upravljački odbor redovito će preispitivati provedbu ove Odluke, najmanje svakih šest mjeseci, među ostalim, upotrebom elektroničkih načina komunikacije.
      10.   Izvješćivanje
      OPCW će dostavljati opisno izvješće o napretku nakon šest mjeseci radi preispitivanja napretka postignutog u smjeru ostvarivanja rezultata projekta. OPCW će dostaviti konačno opisno i financijsko izvješće u roku od šest mjeseci od kraja provedbenog razdoblja.
      
         (1)  Portfelj proizvoda i usluga Satcena, verzija 2.4 – 5. travnja 2017.
      
         (2)  Tipična najveća zemljopisna površina lokacije interesa iznosi 100 km2.
      
         (3)  Proizvodi Satcena „pretvoreni su ili prevedeni” u jednakovrijedne jedinice na osnovi izravnog troška za podatke i napor potrebne da se proizvod isporuči u odnosu na izvješće o prvom utisku. Napomena članovima Odbora pod naslovom „POVRAT TROŠKOVA, povijesni pregled i prijedlog promjene provedbenih postupaka”od 30. ožujka 2017.